作者：詹玉
词牌/韵律：多丽

paragraphs: 晚云归，小楼又作阴凉。
霎儿间，恨桐招雨，西风叶叶商量。
醒时心、又还南浦，愁边句、多在夕阳。
菱碗笼青，莲瓶拖艳，旋倾花水咽茶香。
怨蛩有、许多言语，说动软心肠。
夜沈沈，几条凉月，界破晴窗。
共绣帘吹絮未久，却孤剑水云乡。
自家书、未能成字，邻家笛、且莫吹商。
好梦偏悭，闲情未了，隔墙又唱秋娘。
帕绡衣、旧时香折，戏封做书囊。
鸳鸯字，见时千万，绣一双双。